[pic] | EUROOPA KOMISJON |

Brüssel 24.3.2010

KOM(2010)124 lõplik

2008/0002 (COD)

KOMISJONI TEATIS EUROOPA PARLAMENDILE, Euroopa Liidu toimimise lepingu artikli 294 lõike 6 alusel, mis käsitleb

nõukogu seisukohta uuendtoitu käsitleva Euroopa Parlamendi ja nõukogu määruse kohta, millega muudetakse määrust (EÜ) nr 1331/2008 ja tunnistatakse kehtetuks määrus (EÜ) nr 258/97 ja komisjoni määrus (EÜ) nr 1852/2001

2008/0002 (COD)

KOMISJONI TEATIS EUROOPA PARLAMENDILE, Euroopa Liidu toimimise lepingu artikli 294 lõike 6 alusel, mis käsitleb

nõukogu seisukohta uuendtoitu käsitleva Euroopa Parlamendi ja nõukogu määruse kohta, millega muudetakse määrust (EÜ) nr 1331/2008 ja tunnistatakse kehtetuks määrus (EÜ) nr 258/97 ja komisjoni määrus (EÜ) nr 1852/2001

1. TAUST

Ettepaneku Euroopa Parlamendile ja nõukogule edastamise kuupäev (dokument KOM(2007)872 (lõplik) – 2008/0002COD): | [14. jaanuar 2008] |

Euroopa Majandus- ja Sotsiaalkomitee arvamuse kuupäev: | [29. mai 2008] |

Euroopa Parlamendi arvamuse kuupäev, esimene lugemine: | [25. märts 2009] |

Muudetud ettepaneku edastamise kuupäev: | [*…] |

Nõukogu seisukoha vastuvõtmise kuupäev: | [15. märts 2010] |

* Võttes arvesse nõukogus toimunud arenguid Euroopa Parlamendi esimese lugemise ajal, ei pidanud komisjon vajalikuks koostada läbivaadatud ettepanekut, vaid avaldas oma seisukoha parlamendi tehtud muudatuste kohta dokumendis SP(2009)3060, mis saadeti Euroopa Parlamendile 11. septembril 2009.

2. KOMISJONI ETTEPANEKU EESMÄRK

1. Uuendtoidu lubamine ja kasutamine on ELi tasandil reguleeritud alates 1997. aastast, kui võeti vastu nõukogu määrus (EÜ) nr 258/97. Määruse eelnõu eesmärk on ajakohastada ja selgitada uuendtoidu lubamise ja turuleviimise õiguslikku raamistikku, tagades samal ajal toidu ohutuse, rahva tervise ja tarbijate huvide kaitse ning siseturu toimimise. Sellega tunnistatakse kehtetuks määrus (EÜ) nr 258/97 ja komisjoni määrus (EÜ) nr 1852/2001.

2. Käesoleva ettepaneku eesmärk on optimeerida ja tsentraliseerida lubade andmise korda liidu tasandil kooskõlas määrusega (EÜ) nr 1331/2008, millega kehtestatakse lubade andmise ühtne menetlus. Sellega töötatakse välja konkreetne lubade andmise kord kolmandatest riikidest pärineva traditsioonilise toidu jaoks ja selgitatakse uuendtoidu määratlust, kaasates toiduaineid mõjutavad uued tehnoloogiad.

3. Praegune kasutamise pikendamise kord kaotatakse ja taotlejaga seotud lubade andmine asendatakse üldloa andmisega, välja arvatud juhul, kui uuendtoidu puhul tagatakse andmekaitse.

3. MÄRKUSED NÕUKOGU SEISUKOHA KOHTA

3.1. ÜLDMÄRKUSED

Nõukogu seisukoht on komisjoni ettepaneku kontrollimise tulemus, milles on arvesse võetud Euroopa Parlamendis hääletatud muudatusi.

Komisjon nõustus kõigi nõukogu tehtud muudatustega, välja arvatud kloonitud loomade (esimese põlvkonna) järglaste kaasamisega ettepaneku reguleerimisalasse ja mõnede muudatustega, mis tehti pärast Euroopa Liidu toimimise lepingu jõustumist.

3.2. PEAMISED NÕUKOGU SEISUKOHAST TULENEVAD MUUDATUSED

Nõukogu on oma seisukohta üle võtnud mitmed Euroopa Parlamendis esimesel lugemisel vastu võetud muudatused, millega ka komisjon nõustunud on.

a) Määruse eesmärk

Nõukogu seisukohas (artikkel 1 ja põhjendused 1 ja 2) on Euroopa Parlamendi tehtud muudatuste põhjal laiendatud määruse eesmärke keskkonnakaitsele ja loomade heaolule. Need eesmärgid on kooskõlas muude toitu käsitlevate eeskirjadega, mida on ajakohastatud ja mida komisjon saab toetada.

b) Kolmandatest riikidest pärinev traditsiooniline toit

Komisjoni ettepanekus kehtestati lihtsustatud kord, mille kohaselt esitab iga huvitatud isik enne kolmandast riigist pärineva traditsioonilise toidu Euroopa Liidu turule viimist teate, milles tõendatakse toidu varasemat ohutust.

Nõukogu lükkas selle menetluse tagasi, kuna soovib, et Euroopa Toiduohutusamet annaks oma teadusliku arvamuse ja samuti soovib nõukogu liikmesriigid ära kuulata kolmandatest riikidest pärineva traditsioonilise toidu ELi turule viimise osas. Siiski nõustus nõukogu lühema tähtajaga (9 kuud 18 asemel) erimenetlusega (artikli 11 lõige 3 ja artikli 11 lõige 5). Komisjon nõustub selle kompromissiga.

c) Nanotehnoloogia

Seoses nanotehnoloogiaga kutsus Euroopa Parlament üles sisse viima nanomaterjalide õigusliku määratluse ja nende toodete kohustusliku märgistamise.

Nõukogu on seisukohal, et märgistamiseeskirjad tuleks vajaduse korral kehtestada loa andmisel igal üksikjuhul eraldi.

Nõukogu seisukoht (artikli 3 lõike 2 punkti a alapunkt iv ja artikli 3 lõike 2 punkt c) näeb ette „nanomaterjalide” määratluse ja kõikide nanomaterjale sisaldavate toidu koostisosade süsteemse hindamise ja turule lubamise eelse lubade taotlemise nõude.

Komisjon saab neid muudatusi toetada.

d) Loomade kloonimine

Kloonimise küsimuses on nõukogu ja Euroopa Parlament väga erinevatel seisukohtadel. Euroopa Parlamendi muudatustes toetatakse kloonidest ja nende järglastest saadud toodete väljajätmist reguleerimisalast ning kloonidest ja nende järglastest valmistatud toodete kasutamise keelamist või vähemalt moratooriumi, kuni spetsiaalne õigusakt jõustatakse. Selline reguleerimisalast väljajätmine kuni kloonimist käsitleva spetsiaalse õigusakti vastuvõtmiseni looks olukorra, kus pärast praeguse uuendtoidu määruse tühistamist ei oleks ELis ühtki ühtset eeskirja selles valdkonnas.

Nõukogu arvates oleks vaja kloonimist käsitlevat spetsiaalset õigusakti, et käsitleda kloonimise küsimuse eri aspekte. Nõukogu on aga ka seda meelt, et uuendtoidu määrus peaks jätkuvalt kehtima, et reguleerida kloonitud loomadest saadud toitu seni, kuni spetsiaalne õigusakt kehtima hakkab. Lisaks sellele nõustus nõukogu ühehäälselt esimese põlvkonna kloonide järglastelt saadud toidu kaasamisega uuendtoidu määratlusse, mis tähendab, et sellise toidu turuleviimiseks on vaja luba.

Nõukogu seisukohas on samuti sisse viidud (artikli 24 lõige 2) komisjoni kohustus edastada Euroopa Parlamendile ja nõukogule aruanne kõigist kloonitud loomadest ja nende järglastest saadud toidu aspektide kohta ja vajadusel ka õigusakti ettepanek.

Komisjon ei toeta kloonide järglastest valmistatud toidu lisamist reguleerimisalasse ega saa seega nõukogu seisukohta toetada (artikli 3 lõike 2 punkt b). Komisjoni seisukoht on säilitada uute aretustehnikate abil (nt kloonimine) saadud toidu praegune õiguslik olukord ja valmistada kõnealune aruanne ette aasta lõpuks.

Uuendtoidu praegune ülevaadatud määratlus hõlmab kõiki toiduained (sh liha ja piima), mis on toodetud loomadest, kes on saadud uute aretustehnikate abil (nagu kloonimine), kuid mitte toitu, mis on saadud tavapärase aretustehnika abil (nt tehnikad, mida kasutati enne määruse (EÜ) 258/97 jõustumist) saadud loomadest.

Komisjon leiab, et kloonide järglastest saadud toidu kaasamine kohaldamisalasse ei ole õigustatud, kuna järglased on saadud tavapärase aretustehnika teel, ning et turule viimisele eelneva loa taotlemise korra kohaldamine kloonide järglastest saadud toidu suhtes oleks ebaproportsionaalne määruse eesmärgiga, eelkõige toidu ohutusega, ega oleks kooskõlas Euroopa Liidu toimimise lepinguga. Selline säte oleks ka vastuolus ELi rahvusvaheliste kohustustega.

e) Andmekaitse

Selleks et soodustada uuendustegevust toiduainetööstuses, nähti komisjoni ettepanekus ette võimalus kaitsta äsja saadud teaduslikke tõendeid ja konfidentsiaalseid teaduslikke andmeid. Nõukogu seisukohas on neid meetmeid toetatud ja tugevdatud (artikli 16 lõige 1 ja artikli 16 lõige 4) seeläbi, et on kehtestatud andmekaitse kriteeriumid ja taotlejaga seotud lubade andmine 5aastaseks ajavahemikuks. Komisjon saab neid muudatusi toetada.

f) Kohandamine Lissaboni lepinguga

Lissaboni lepingu jõustumisest tulenevalt kohandati nõukogu seisukohta, et võtta arvesse Euroopa Liidu toimimise lepingu artikleid 290 ja 291.

Täiendavate kriteeriumide vastuvõtmine artikli 3 lõike 2 punkti a alapunktides i-iv (uuendtoidu allkategooriad), punktis c (nanomaterjalid) ja punktides d ja e (kolmandatest riikidest pärinev traditsiooniline toit) esitatud määratluste selgitamiseks tagatakse rakendusaktidega. Komisjoni arvates kujutab nende kriteeriumide kindlaksmääramine endast määruse ebaoluliste elementide täiendamist ja seega tuleks seda teha delegeeritud õigusaktide kaudu.

Asjaolu, et nõukogu seisukohas (esimene lugemine) puudub säte, mis võimaldaks nanomaterjalide määratlust kohandada teaduse ja tehnika arengule ning rahvusvahelisel tasandil kokkulepitud määratlustele, tähendab komisjon arvates, et sellise kohanduse tegemiseks läbitakse tavapärane seadusandlik protsess. See ei võimaldaks määratluses kajastada uusimaid teaduslikke saavutusi ning sel oleks negatiivne mõju toiduainetööstuse uuendustegevusele. Selline kohandus kujutab endast kõnealuse määruse ebaoluliste elementide muutmist ja tuleks vastu võtta delegeeritud õigusaktidega[1].

Need on põhjused, miks komisjon ei nõustu nõukogu seisukohas esitatud ülalnimetatud sätetega.

Komisjon ei saa praegusel kujul heaks kiita põhjendust 36, mis käsitleb ekspertidega konsulteerimist delegeeritud õigusaktide ettevalmistamisel. Komisjon võttis oma 9. detsembri 2009. aasta teatises Euroopa Liidu toimimise lepingu artikli 290 kohta poliitilise kohustuse konsulteerida süsteemselt liikmesriikide riiklike asutuste ekspertidega, välja arvatud juhtudel, kui ettevalmistustöö käigus ei ole ekspertide abi vaja. Võttes arvesse, et asutamislepinguga ei ole eksperdirühmi ette nähtud, ei saa neil olla ametlikku institutsioonilist rolli. Seepärast ei saa põhiõigusaktidesse lisada sätteid ekspertide kaasamise kohta delegeeritud õigusaktide ettevalmistamisse.

Mis puutub delegeeritud õigusaktide suhtes vastuväidete esitamise tähtaega, ei ole nõukogu komisjoni arvates esitanud piisavaid põhjuseid kolmekuulise tähtaja kohaldamiseks. Komisjon ei saa kõnealust nõukogu muudatust seega toetada ja nõuab kahekuulist perioodi (mida saab pikendada ühe kuu võrra).

Komisjon ei saa toetada järgmiste meetmete vastuvõtmist rakendusaktide kaudu:

- uuendtoiduna määramise kord (artikli 4 lõige 4);

- otsus, kas teatav toit kuulub reguleerimisalasse (artikkel 5);

- kolmandatest riikidest pärinevate traditsiooniliste toitude nimekirja ajakohastamine (artikli 11 lõige 5);

- kolmandatest riikidest pärineva traditsioonilise toidu suhtes rakendatava korra üksikasjalike eeskirjade vastuvõtmine (artikli 11 lõige 7);

- ühenduse nimekirja ajakohastamine enne andmekaitse korral ettenähtud viieaastase ajavahemiku möödumist (artikli 16 lõige 5);

- rakendusmeetmete vastuvõtmine, et tagada avalik teave (artikkel 17);

- üleminekumeetmete vastuvõtmine pooleliolevate taotluste jaoks (artikli 27 lõige 2);

- lubatud uuendtoidu ühenduse nimekirja ajakohastamine (artikli 28 lõige 8).

4. JÄRELDUS

Komisjon nõustus kõigi ettepanekusse tehtud nõukogu muudatustega, välja arvatud kloonitud loomade (esimese põlvkonna) järglaste kaasamisega ettepaneku kohaldamisalasse ja mitmete komiteemenetlusega seotud sätete kavandatud kohandamisega Euroopa Liidu toimimise lepingule. Seega ei saa komisjon nõukogu seisukohta toetada.

LISA

Komisjoni seisukoht

Nõukogu 2009. aasta juuni poliitilises kokkuleppes oldi seisukohal, et nanomaterjalide määratluse kohandamine teaduse ja tehnika arengule ning hilisematele rahvusvahelisel tasandil kokkulepitud määratlustele peaks toimuma kontrolliga regulatiivkomitee menetluse kohaselt. Nõukogu praeguses seisukohas pärast esimest lugemist piirdutakse kõnealuse määratluse kohandamise küsimuses täiendavate selgitavate kriteeriumide vastuvõtmisega.

Kõnealune muudatus tähendab esiteks seda, et määratluse kohandamine on võimalik vaid tavapärase seadusandliku protsessi raames. Komisjon on sellise piirangu vastu, kuna see ei võimaldaks määratluses peegeldada uusimaid teaduslikke saavutusi ning avaldaks negatiivset mõju toiduainetööstuse uuendustegevusele.

Komisjon on ka selle vastu, et täiendavad kriteeriumid määratluse selgitamiseks võetaks vastu rakendusaktidega vastavalt Euroopa Liidu toimimise lepingu artiklile 291. Komisjon arvates tähendaks selliste kriteeriumide vastuvõtmine määruse ebaoluliste elementide täiendamist ning seega tuleks need vastu võtta delegeeritud õigusaktidega vastavalt Euroopa Liidu toimimise lepingu artiklile 290. Siinkohal peetakse silmas artikli 3 lõike 2 punkti a alapunktides i-iv (uuendtoidu allkategooriad), punktis c (nanomaterjalid) ja punktides d ja e (kolmandatest riikidest pärinev traditsiooniline toit) esitatud määratlusi.

[1] Komisjoni selgitused nõukogus 15. märtsil 2010.